‘พีพลัสพี’แจงเพิ่มแตกพาร์ตามกฎหมาย
พีพลัสพีฯ แจงเพิ่มวาระแตกพาร์ ทำตาม พ.ร.บ.บริษัทมหาชน
21 ส.ค. 2554

พีพลัสพีฯ แจงเพิ่มวาระแตกพาร์ ทำตาม พ.ร.บ.บริษัทมหาชน 
น.ส.เสาวรส จันทรมิเวสกุล ผู้อำนวยการฝ่ายบัญชีและการเงิน บริษัท พีพลัสพี (PLUS) ชี้แจงว่า การเพิ่มวาระเปลี่ยนแปลงมูลค่าที่ตราไว้ (PAR) จาก 1 บาท เป็น 0.50 บาทต่อหุ้น โดยไม่แจ้งผู้ถือหุ้นล่วงหน้า เนื่องจากบริษัทไม่ได้รับข้อมูลการเสนอวาระนี้ล่วงหน้าและพิจารณาตามการร้องขอของผู้ถือหุ้น ซึ่งมีหุ้นนับรวมกันได้เกินกว่า 1 ใน 3 ของหุ้นที่จำหน่ายแล้วทั้งหมด ที่เสนอว่าหุ้นมีสภาพคล่องน้อยมาก เฉลี่ยซื้อขายต่อวันไม่ถึง 1% ของหุ้นทั้งหมด 
นอกจากนี้ ตามมาตรา 105 วรรค 2 ของ พ.ร.บ.บริษัทมหาชน 2553 ระบุว่า “ผู้ถือหุ้นซึ่งมีหุ้นรวมกันไม่น้อยกว่า 1 ใน 3 ของหุ้นทั้งหมด จะขอให้ที่ประชุมพิจารณาเรื่องอื่นนอกจากที่กำหนดไว้ในหนังสือนัดประชุมอีกก็ได้” บริษัทจึงเสนอวาระนี้ 
เนื่องจากวาระดังกล่าวเป็นการเสนอของที่ประชุมผู้ถือหุ้น คณะกรรมการบริษัท ตลอดจนคณะกรรมการตรวจสอบ จึงไม่ได้พิจารณาข้อดี ข้อเสีย และผลกระทบที่จะเกิดขึ้นกับบริษัทให้ที่ประชุมรู้ก่อนพิจารณาวาระนี้ เป็นเรื่องที่ผู้ถือหุ้นร้องขอโดยอาศัย พ.ร.บ.บริษัทมหาชน พ.ศ. 2553 
ด้านหุ้น PLUS และใบสำคัญแสดงสิทธิซื้อหุ้นสามัญ (PLUS–W2) ซื้อขายพาร์ 0.50 บาทเป็นวันแรก โดยราคาหุ้นเคลื่อนไหวแคบๆ PLUS ปิดที่ 0.69 บาท และ PLUS–W2 ปิดที่ 0.39 บาท